
Text rozhodnutia
Súd: Krajský súd Žilina Spisová značka: 3To/89/2016 Identifikačné číslo súdneho spisu: 5415010208 Dátum vydania rozhodnutia: 03. 11. 2016 Meno a priezvisko sudcu, VSÚ: JUDr. Milan Repáň ECLI: ECLI:SK:KSZA:2016:5415010208.2 Uznesenie Krajský súd v Žiline v senáte zloženom z predsedu senátu JUDr. Milana Repáňa a sudcov JUDr. Vladimíra Sučika a JUDr. Márie Urbanovej na verejnom zasadnutí konanom dňa 3. novembra 2016 v Žiline, o odvolaní prokurátora a obžalovaného C. D. proti rozsudku Okresného súdu Dolný Kubín, sp.zn. 9T/52/2015 zo 7. júna 2016 takto r o z h o d o l : Podľa § 319 Tr. por. odvolanie okresného prokurátora a obžalovaného C. D. z a m i e t a . o d ô v o d n e n i e : Napadnutým rozsudkom Okresný súd Dolný Kubín uznal obžalovaného C. D. vinným z prečinu marenia výkonu úradného rozhodnutia podľa § 348 ods. 1 písm. d) Tr. zák. na tom skutkovom základe, že: dňa 13.09.2015 okolo 16:23 hod. viedol motorové vozidlo zn. FIAT Bravo, ev. č. RK 988 BU v Dolnom Kubíne po miestnej komunikácii od mestskej časti Mokraď smerom na ulicu M. R. Štefánika, kde bol zastavený a kontrolovaný policajtmi OR PZ Dolný Kubín, pričom obžalovaný takto konal napriek tomu, že mu v tom čase plynul trest zákazu činnosti viesť motorové vozidlá akéhokoľvek druhu, ktorý mu bol uložený právoplatným rozsudkom Okresného súdu Trnava sp.zn. 4T/22/2009 zo dňa 25.5.2010. Za to ho okresný súd odsúdil podľa § 348 ods. 1 Tr. zák. v spojení s § 37 písm. m) Tr. zák. a § 38 ods. 4 Tr. zák. na trest odňatia slobody vo výmere 1 rok. Podľa § 48 ods. 2 písm. b) Tr. zák. obžalovaného na výkon trestu odňatia slobody zaradil do ústavu na výkon trestu so stredným stupňom stráženia. Podľa § 61 ods. 2 Tr. zák. v spojení s § 37 písm. m) Tr. zák. a § 38 ods. 4 Tr. zák. uložil obžalovanému trest zákazu činnosti viesť motorové vozidlá akéhokoľvek druhu vo výmere 5 rokov. Podľa § 76 ods. 2 Tr. zák. uložil obžalovanému ochranný dohľad vo výmere 2 roky. Proti tomuto rozsudku podal čo do výroku o vine a treste odvolanie prokurátor príslušnej prokuratúry. Odvolanie odôvodnil tým, že súd svojím konaním porušil ustanovenie § 278 ods. 1 Tr. por., pretože síce rozhodol o podobnom, avšak nie o tom istom skutku, ktorý bol predmetom obžaloby, čím boli porušené aj práva obžalovaného vyjadriť sa ku skutku, pre ktorý mu bolo vznesené obvinenie a hájiť sa spôsobom, akým uzná za vhodný. Navrhol, aby krajský súd napadnutý rozsudok zrušil v celom rozsahu a vrátil vec prvostupňovému súdu, aby vo veci znovu konal a rozhodol. Rozsudok napadol odvolaním aj obžalovaný, pričom poukázal na to, že si je vedomý svojej chyby, ale nemôže dopustiť, aby za to trpela jeho rodina, pričom je presvedčený, že je možnosť uloženia iného alternatívneho trestu, a preto žiada o prehodnotenie výšky trestu. Aj keď z obsahu odvolania vyplýva, že toto smeruje proti výroku o treste, v závere svojho odvolania obžalovaný žiadal, aby odvolací súd zrušil napadnutý rozsudok v celom rozsahu. Krajský súd ako súd odvolací preskúmal v zmysle § 317 ods. 1 Tr. por. zákonnosť a odôvodnenosť napadnutého rozsudku, ako aj správnosť postupu konania, ktoré mu predchádzalo. Mal pritom na zreteli aj povinnosť prihliadnuť na chyby, ktoré neboli odvolaním vytýkané, ak by odôvodňovali podanie dovolania podľa § 371 ods. 1 Tr. por., pričom zistil, že odvolanie okresného prokurátora a obžalovaného C. D. nie je dôvodné. Po splnení prieskumnej povinnosti krajský súd zistil, že súd prvého stupňa v rámci procesného postupu rešpektoval a dodržal všetky základné zásady trestného konania uvedené v ustanovení § 2 Tr. por., najmä zásady zákonného procesu podľa § 2 ods. 7, práva na obhajobu podľa § 2 ods. 9, voľného hodnotenia dôkazov podľa § 2 ods. 12, rovnosti strán (kontradiktórnosti) podľa § 2 ods. 14 Tr. por. Odvolací súd konštatuje, že súd prvého stupňa dospel k vyhlásenému rozsudku po správnom procesnom postupe a v súlade so všetkými zákonným ustanoveniami, ktoré trestný proces upravujú. Okresný súd po vykonanom dokazovaní na hlavnom pojednávaní, vyhodnotení a posúdení dôkazného stavu ustálil vo výroku o vine svojho rozsudku priebeh skutkového deja, ktorý zodpovedá všetkým vykonaným dôkazom. Výsledky vykonaného dokazovania vyznievajú jednoznačne a tvoria ucelenú reťaz ako priamych, tak aj nepriamych dôkazov, z ktorých možno vyvodiť bezpečný záver, že obžalovaný spáchal skutok tak, ako je uvedený vo výrokovej časti rozsudku súdu prvého stupňa. Právna kvalifikácia súdeného skutku ako prečin marenia výkonu úradného rozhodnutia podľa § 348 ods. 1 písm. d) Tr. zák. aj podľa názoru krajského súdu zodpovedá správnym úvahám súdu prvého stupňa v tomto smere a všetkým zákonným predpokladom na posúdenie prejednávaného skutku práve podľa tohto uvedeného zákonného ustanovenia. V odôvodnení napadnutého rozsudku okresný súd podrobne, jasne, zrozumiteľne a presvedčivo vysvetlil, ktoré skutočnosti vzal za dokázané, o ktoré dôkazy oprel svoje skutkové zistenia, akými úvahami sa spravoval pri hodnotení vykonaných dôkazov a akými právnymi úvahami sa spravoval, keď posudzoval dokázané skutočnosti podľa príslušných ustanovení zákona v otázke viny a trestu. Odôvodnenie rozsudku teda učinil súd prvého stupňa v súlade s ustanovením § 168 Tr. por. Závery okresného súdu prezentované vo výrokovej časti rozsudku, ktoré sa týkajú výroku o vine a vysvetlenie týchto záverov v odôvodnení napadnutého rozsudku si odvolací súd v celom rozsahu osvojuje a v zásade na odôvodnenie rozsudku súdu prvého stupňa odkazuje. K výroku o vine a k námietkam prokurátora k zachovaniu totožnosti skutku môže krajský súd len stručne uviesť, že obžalovaný bol dňa 13. septembra 2015 o 16,23 hod. kontrolovaný hliadkou polície ako vodič motorového vozidla, toto viedol a to napriek tomu, že mu v tom čase plynul trest zákazu činnosti vedenia motorových vozidiel. U obžalovaného pritom nejde o prvé konanie v rozpore s pravidlami cestnej premávky, nakoľko už v správnom konaní mu bola niekoľkokrát uložená sankcia zákazu činnosti za dopravné priestupky a rovnako mu bol opakovane ukladaný trest zákazu činnosti. Správny je záver okresného súdu, že trest zákazu činnosti, ktorý bol obžalovanému uložený vo veci vedenej na - Okresnom súde Ružomberok sp.zn. 1T/157/2004 vo výmere 3 roky, obžalovaný vykonával od 10.05.2005 do 02.01.2006 a od 29.05.2007 do 05.10.2009, - Okresnom súde Ružomberok sp.zn. 8T/176/2009 vo výmere 3 roky obžalovaný vykonával od 07.04.2010 do 02.06.2010, - Okresnom súde Ružomberok sp.zn. 8T/18/2011, ktorým bol zrušený výrok o treste rozsudku Okresného súdu Ružomberok sp.zn. 8T/176/2009 a bol obžalovanému uložený súhrnný trest zákazu činnosti vo výmere 3 roky vykonával od 29.07.2011 do 02.06.2014, - Okresnom súde Trnava sp.zn. 4T/22/2009 vo výmere 3 roky vykonáva od 03.06.2014 a doposiaľ tento nevykonal. Plynutie trestu zákazu činnosti ovplyvňoval a prerušoval výkon nepodmienečných trestov, ktoré boli obžalovanému uložené. Trest zákazu činnosti , ktorý bol obžalovanému uložený vo veci vedenej na Okresnom súde Dolný Kubín sp.zn. 9T/49/2011 začne vykonávať až po vykonaní trestu zákazu činnosti, ktorý mu bol uložený už spomínaným rozsudkom Okresného súdu Trnava. Aj krajský súd sa v celom rozsahu stotožňuje so záverom okresného súdu, že obžalovaný maril výkon rozhodnutia - Okresného súdu Trnava sp.zn. 4T/22/2009 zo dňa 25.05.2010 a úpravou skutku neboli porušené žiadne z práv obžalovaného, či zásad trestného konania. Prokurátor podal obžalobu pre skutok v znení: „dňa 13.09.2015 okolo 16,23 hod. viedol osobné motorové vozidlo zn. Fiat Bravo ev. č. RK 988BU v Dolnom Kubíne po miestnej komunikácii od mestskej časti Mokraď smerom na ulicu M. R. Štefánika a takto konal i napriek tomu, že mu bol právoplatným rozsudkom Okresného súdu Dolný Kubín sp.zn. 9T/49/2011-225 zo dňa 14.02.2012 uložený trest zákazu činnosti viesť motorové vozidlá vo výmere 48 mesiacov.“ Totožnosť skutku v zásade znamená zhodu skutku uvedeného v obžalobe so skutkom, ktorý je uvedený vo výroku rozsudku. Totožnosť skutku bude vždy zachovaná pri úplnom súlade medzi opisom skutku v obžalobe a opisom skutku vo výrokovej časti rozhodnutia súdu v prípade, ak budú zachované skutkové okolnosti a bude odlišné len právne posúdenie skutku. Medzi skutkom, ktorý je uvedený v obžalobnom návrhu a skutkom uvedeným vo výroku rozsudku však nemusí byť úplná zhoda. Niektoré skutočnosti môžu odpadnúť a iné naopak pribudnúť, nesmie sa zmeniť len podstata skutku. Tá je určovaná účasťou obžalovaného na určitej udalosti popísanej v obžalobe, z ktorej vzišiel následok porušujúci alebo ohrozujúci spoločenské záujmy chránené Trestným zákonom. Totožnosť skutku tak bude zachovaná, ak bude zachovaná totožnosť konania alebo následku, alebo ich časť. Podstatou konania, ktoré sa obžalovanému kladie za vinu, je skutočnosť, že vykonával činnosť, na ktorú sa vzťahuje rozhodnutie súdu o zákaze činnosti. Nemôže teda dôjsť k porušeniu zásad zachovania totožnosti skutku, ak okresný súd dospel k záveru, že obžalovaný viedol motorové vozidlo v čase plynutia trestu zákazu činnosti, ktorý mu bol uložený iným rozsudkom, ako uvádza obžaloba. Podstatné je, že viedol motorové vozidlo - teda vykonával činnosť, na ktorú sa vzťahuje rozhodnutie súdu o zákaze činnosti, a skutočnosť, že prvostupňový súd dal do súladu skutkové zistenia s faktickým stavom - teda správne zistil, ktorý trest zákazu činnosti obžalovaný vykonával - nie je ani porušením totožnosti skutku, ani porušením práv obžalovaného, ktorý bol na hlavnom pojednávaní ku skutku riadne vypočutý. Krajský súd zastáva názor, že je zachovaná totožnosť konania a rovnako tak aj totožnosť následku. Z uvedených dôvodov krajský súd nepovažoval odvolanie prokurátora za dôvodné. Pokiaľ ide o výrok o vine odvolací súd tento považuje v celom rozsahu za správny a zákonný. Rovnako ako výrok o treste. Okresný súd nezistil žiadnu poľahčujúcu okolnosť na strane obžalovaného a existenciu jednej priťažujúcej okolnosti spočívajúcej v tom, že obžalovaný bol v minulosti viackrát odsúdený. Okresný súd správne postupoval v súlade s ustanovením 49 ods. 2 Tr. zák., keďže obžalovaný sa dopustil trestnej činnosti v skúšobnej dobe predchádzajúceho podmienečného odsúdenia. Vzhľadom na predchádzajúce odsúdenia obžalovaného uložil mu súd primeraný trest odňatia slobody a tento záver neovplyvňujú ani skutočnosti uvádzané obžalovaným v odvolaní. Obžalovaný nepreukázal, že predchádzajúce ukladanie podmienečných trestov splnilo účel trestu, preto na jeho prevýchovu je potrebné pôsobiť trestom nepodmienečným. Z uvedených dôvodov je aj tento výrok správny a zákonný. Na základe vyššie uvedených skutočností, keď odvolací súd dospel k záveru, že odvolanie okresného prokurátora a obžalovaného nie je v žiadnom smere dôvodné, toto odvolanie zamietol, a to postupom podľa § 319 Tr. por. Poučenie: Proti tomuto uzneseniu sťažnosť nie je prípustná.

